तेल निकालने के तरीके पुराने हैं. मसलन सरसों में 48 फीसदी तक तेल होता है, लेकिन कोल्हू से औसतन 30-35 फीसदी तेल ही निकल पाता है. नई बेहतर तकनीक वाली बड़ी तेल मिलें कम हैं. अब ज्यादातर तिलहन स्पैलरों से पेरी जाती है. इस में काफी तेल खली में जाता है. ये खली विदेशी खरीद लेते हैं. उन के पास खली से भी तेल निकालने की तकनीक है. इसी वजह से बीते दिनों सोया खली का निर्यात 71 फीसदी बढ़ा है. सेंट्रल पोस्ट हार्वेस्ट टैक्नोलाजी इंस्टीट्यूट, सीफैट, लुधियाना ने कम लागत में बेहतर ढंग से ज्यादा व उम्दा खाद्य तेल निकालने की कई तकनीकें निकाली हैं. ऐसी फायदेमंद जानकारी सीधे ज्यादा से ज्यादा किसानों व उद्यमियों तक कारगर ढंग से जल्द पहुंचाई जानी चाहिए, लेकिन सरकारी सुस्ती के कारण ऐसा नहीं हो पाता.